Slegs 5% van vakante poste by Krugerwildtuin gevulArgieffoto (Foto: Pete Ball/Pixabay) Die Demokratiese Alliansie sê hy kan onthul dat SANParke in ŉ jaar slegs vyf van die vakante 87 wildbewaarderposte by die Krugerwildtuin gevul het. Dié inligting is onthul in reaksie op ŉ parlementêre vraag van die DA verlede maand as ŉ opvolg op ŉ antwoord verlede jaar. In die vorige antwoord in Maart 2022 het die DA onthul dat die 87 poste vakant is en dat daar nie enige onmiddellike planne is om dit te vul nie. “Die DA sê al jare lank dat dié poste ŉ beduidende bydrae sal lewer tot die stryd teen stropery van wilde diere, veral wat betref ons bedreigde renosters,” sê Dave Bryant, die DA se skaduminister oor bosbou, visserye en omgewingsake. Die renosterbevolking van die Krugerwildtuin daal steeds as gevolg van internasionale sindikate wat horings na China smokkel. “Dit is nou noodsaaklik dat meer fondse geprioritiseer moet word om die oorblywende 82 vakante wildbewaarderposte baie dringend te vul.” Bryant sê daar kan nie meer enige verskoning wees om nie dié noodsaaklike poste te vul nie. “Die ANC-regering kan nie voortgaan en die poste vakant laat terwyl Suid-Afrika se wilde renosters geslag word en die dele na China gestuur word nie. Die DA doen ŉ beroep op minister Barbara Creecy om seker te maak fondse word beskikbaar gemaak om die oorblywende 82 vakante poste by die Krugerwildtuin te vul.”